****

**Σύμφωνο Συνεργασίας μεταξύ**

**διαΝΕΟσις και ΕΚΚΕ**

**ΔΕΛΤΙΟ ΤΥΠΟΥ**

Σύμφωνο συνεργασίας υπέγραψαν ο Γενικός Διευθυντής της **διαΝΕΟσις, Οργανισμού Έρευνας και Ανάλυσης**, **Διονύσης Νικολάου** και ο Διευθυντής και Πρόεδρος Δ.Σ. του **Εθνικού Κέντρου Κοινωνικών Ερευνών (ΕΚΚΕ), Νίκος Δεμερτζής**, την Τετάρτη 30 Μαρτίου 2016, στο πλαίσιο της δικτύωσης και με στόχο την προώθηση κοινών δραστηριοτήτων μεταξύ των δύο οργανισμών.

Η συνεργασία αυτή είναι αποτέλεσμα της κοινής διαπίστωσης των φορέων ότι μπορούν από κοινού να συμβάλουν **στην αναβάθμιση του κοινωνικού διαλόγου** **με επιστημονική τεκμηρίωση** και υποστήριξη στο πλαίσιο της υλοποίησης της αποστολή τους. Θα επιδιωχθεί η αξιοποίηση της τεχνογνωσίας και της πείρας που αμφότεροι διαθέτουν και θα συνεργαστούν για την επίτευξη των παραπάνω στόχων στο πλαίσιο **ερευνών, συνεδρίων και εκδηλώσεων κοινού ενδιαφέροντος**.

Το **ΕΚΚΕ (www.ekke.gr)** αποτελεί **το μόνο δημόσιο ερευνητικό κέντρο της χώρας** που λειτουργεί ως ΝΠΔΔ και έχει ως κύριο σκοπό του **τη διενέργεια επιστημονικών ερευνών με αντικείμενο τη διάρθρωση και τη δυναμική της ελληνικής κοινωνίας**, καθώς και **τη συνεργασία με δημόσιους φορείς, τους οποίους συνεπικουρεί με την τεχνογνωσία και τις υποδομές που διαθέτει**, για την αξιοποίηση των αποτελεσμάτων των ερευνών και των εφαρμογών τους στον τομέα ευθύνης τους. Το ΕΚΚΕ συμμετέχει σε διεθνή ερευνητικά δίκτυα και εκπονεί μεγάλα ευρωπαϊκά προγράμματα σε πληθώρα τομέων.

Η **διαΝΕΟσις (www.dianeosis.org)** είναι **ένας ανεξάρτητος, ιδιωτικός, μη κερδοσκοπικός ερευνητικός οργανισμός** που ιδρύθηκε στην Αθήνα το 2015. **Στόχος της είναι η τροφοδότηση του δημοσίου διαλόγου με τεκμηριωμένα στοιχεία και η διατύπωση συγκεκριμένων προτάσεων που θα συνεισφέρουν στην επίλυση των κρίσιμων θεσμικών, οικονομικών και κοινωνικών προβλημάτων της χώρας μας**. Η διαΝΕΟσις, **εκπονεί και δημοσιεύει ερευνητικές μελέτες** πάνω στα σημαντικά θέματα της εποχής, **διενεργεί σε βάθος δημοσιογραφικές έρευνες** και **αναπτύσσει εργαλεία και πρωτοβουλίες στο χώρο των ανοιχτών δημοσίων δεδομένων**.

**Θεματικά πεδία** **κοινού ενδιαφέροντος** αποτελούν ενδεικτικά, το κοινωνικό κράτος, η δημόσια διοίκηση, η αγορά εργασίας, οι νέες μορφές απασχόλησης, η καταπολέμηση της ανεργίας, το εισόδημα, η παιδεία, η κοινωνική ανισότητα, η ενίσχυση της επιχειρηματικότητας, η μετανάστευση κ.α.

**Απώτερος στόχος είναι μία εποικοδομητική και παραγωγική συνεργασία** για **τη διατύπωση προτάσεων βέλτιστων, εφαρμόσιμων και αποτελεσματικών πολιτικών** εν μέσω της δυσμενούς οικονομικής συγκυρίας για τη χώρα αποβλέποντας **στη βελτίωση των συνθηκών διαβίωσης των πολιτών διατηρώντας και ενισχύοντας την κοινωνική συνοχή**.